Norveška šumska mačka
Norveška šumska mačka, ili skogkat (Skogkatt), je vrsta mačke koja obitava u sjeveru Europe. Ova vrsta je naviknuta na hladnoću, te ima mnogo dugih, sjajnih vodootpornih dlaka. Norveška šumska mačka jako je popularna u Norveškoj, Švedskoj, Islandu i Francuskoj. Životni vijek norveškim se šumskim mačkama većinom proteže od 14 do 16 godina. Norveška mačka velika je, snažna mačka slična američkoj vrsti Maine coon. Ova mačka je jako dobra u penjanju zbog toga što ima snažne kandže.

Povijest 
Ova mačka je priviknuta oštroj norveškoj klimi. Iako je ova informacija nesigurna, predci ovih mačaka vjerojatno su bile kratkodlake mačke koje su Vikinzi oko 1000. godine križali sa dugodlakim mačkama, najvjerojatnije sibirskim vrstama ili turskim angorskim vrstama. Norveške mačke stoljećima su živjele po šumama, no zbog njihovih lovačkih spretnosti donesene su na norveške farme gdje su popularne i danas. Tijekom drugog svjetskog rata vrsta je skoro izumrla, no Klub norveške šumske mačke pomogao je očuvati vrstu stvaranjem službenog programa parenja.

Opis vrste 
Norveška šumska mačka velika je mačka veća od prosječne mačke. Ima dugo, snažno tijelo, duge noge i rep nalik onom u vjeverice. Krzno je dugo, sjajno, debelo te se sastoji od sjajnog, dugog, vodootpornog vanjskog sloja te vunenog unutarnjeg sloja koji je najdeblji na nogama, trbuhu i glavi. Glava je duguljasta i trokutasta, a uši su joj velike. Oči norveške mačke mogu biti bilo koje boje. Norveška mačka tiha je, no ukoliko se uzgaja zajedno sa psom može razviti snažan glas. Pošto ova vrsta ima jako snažne kandže, može se penjati po stablima, ali čak i kamenju. Norveške mačke su iznimno druželjubive, inteligentne te dobre s ljudima. Boja krzna može biti različita, uz iznimku nekih kombinacija koje nisu primjećene u toj vrsti. Ova vrsta mačke ima jako puno energije koju uglavnom troši vani usavršavajući svoje lovačke spretnosti, no ipak se može priviknuti životu u kući.

Problemi sa zdravljem 
Unutar vrste su primjećene bolesti srca i bolesti bubrega. Ova vrsta mačke može dobiti sve ostale bolesti kao i ostale mačke, te ju je ukoliko je bolesna potrebno odvesti veterinaru.

Izvori 

Domaće mačke
Norveška